recursal/SuperWikiNEXT-32B huggingface dataset:
אין תמונה חופשיתאין תמונה חופשית
**אריה (ריקו) שירזי** (נולד ב־1962 בנתניה) הוא עבריין המוגדר על ידי משטרת ישראל כראש ארגון פשיעה. בצעירותו היה כדורגלן מקצועי אשר שיחק בקבוצת הכדורגל מכבי נתניה.

ביוגרפיה
--------

שירזי נולד ב־1962 בנתניה לאב שהיה מנהל של תחנת דלק, ולאם עקרת בית. בצעירותו היה שחקן כדורגל (בתפקיד בלם) בקבוצות מכבי נתניה, שירת בצה"ל כשקמיסט. שירזי נאלץ לפרוש ממשחק הכדורגל עקב פציעה בברך. אחד משלושת אחיו הוא שחקן העבר בכדורגל שלמה שירזי.

### עיסוק בפלילים

במהלך השנים נעצר שירזי על ידי משטרת ישראל על רקע מגוון חשדות, ביניהם השלכת רימון רסס לעבר ביתו של איש העסקים אהרון שקד שבבעלותו אתר אינטרנט להימורים ב-2006, ושותפות במעילה בבנק למסחר, אך לא הוגשו נגדו כתבי אישום בפרשות אלו. במשפט אחר שהתנהל נגדו על רקע גביית חובות נידון שירזי במסגרת עסקת טיעון ל־7 חודשי מאסר. בדיונים בבית המשפט משנת 2011 עלה כי שירזי היה מיודד עם רפי חיים-קדושים והם פעלו יחד בתחום ההלוואות בשוק האפור.

שירזי הורשע במהלך השנים במגוון עבירות: העלבת עובד ציבור, תקיפה הגורמת חבלה, היזק לרכוש במזיד, הפרעה לשוטר במילוי תפקידו, זיוף, קבלת דבר במרמה והתחזות במטרה להונות[דרוש מקור].

ב-7 בדצמבר 2015 נגזרו עליו שמונה שנות מאסר בפועל בגין עבירות מס בהן הורשע. לפי כתב האישום שירזי ואחרים הוציאו חשבוניות פיקטיביות בישראל על סך של למעלה מ-25 מיליון שקלים. כמו כן, יוחסו לשירזי עבירות של הלבנת הון ביותר מ-14 מיליון שקלים וחצי.

בנו שי שהיה אף הוא עבריין מורשע, נרצח במאי 2016 כאשר נורה למוות מאופנוע חולף. היורה, מיכאל לוי, המסוכסך עם אנשיו של שירזי, נעצר לאחר מכן והורשע בהריגה, ונגזרו עליו 24 שנות מאסר.

בשנת 2017 הורשע בסיוע להריגה של העבריין גיא יחזקאל ב-2003, וקשירת קשר לניסיון חיסול של אסי אבוטבול ב-2004. הוא נידון ל-9 שנות מאסר. בית המשפט קבע שאת שנות המאסר ירצה במקביל למאסרו בגין הלבנת הון, ועל כן הוא צפוי להשתחרר בשנת 2024.

קישורים חיצוניים
----------------

* אמיר זוהר, גידי וייץ, דון ריקו, באתר הארץ, 20 במרץ 2007
* רענן בן צור, מי אתה ריקו שירזי?, באתר ynet, 5 באוגוסט 2007

הערות שוליים
------------

1. ↑  אתר למנויים בלבד חיים לוינסון, יהושע (ג'וש) בריינר, תיעוד: השר לוין חוגג במסיבת פורים של בעל בריתו, שישב בכלא 4 פעמים, באתר הארץ, 20 במרץ 2023
2. ↑   ציוץ של Chaim Levinson: רפי קדושים היה בקשר הדוק עם ריקו שירזי. ברשת החברתית אקס (טוויטר), 6 באוקטובר 2023
3. ↑  מת 43689-11/11 מדינת ישראל נ' אריה שירזי, באתר "DataCheck", ‏22 באפריל 2012
4. ↑  שרון פולבר, 8 שנות מאסר לראש ארגון הפשע ריקו שירזי שהורשע בעבירות מס, באתר הארץ, 7 בדצמבר 2015
5. ↑  עזרי עמרם, ‏העבריין שחוסל בת"א: שי שירזי, באתר ‏מאקו‏, 8 במאי 2016
6. ↑  מאזן האימה הנתנייתי: מחסל בנו של ריקו שירזי שוהה בהפרדה מוחלטת כבר 4 שנים, באתר mynetnetanya, ‏2020-08-17
7. ↑  מלך הפשע של נתניה עומד לצאת מהכלא, ויש מי שמחכה לו בחוץ, באתר mako, ‏2024-02-01
8. ↑  פרשה 512: תשע שנות מאסר נגזרו על ריקו שירזי, באתר ynet, 18 ביולי 2017
נקניק התה המקורי
**נקניק תה** (בגרמנית: **Teewurst**), במקורו, הוא נקניק גרמני העשוי משני חלקים: בשר חזיר נא (ולפעמים בשר בקר) וחלק אחד קותלי חזיר. בישראל, הוא עשוי על פי רוב מסוגי בשר אחרים.

מאפיינים
--------

הבשרים נטחנים, מתובלים ונעטפים במעטפת נקניקים (בעיקר עטיפות מלאכותיות נקבוביות) לפני עישון על בסיס עץ אשור. לאחר מכן על הנקניק להתבגר בין שבעה עד עשרה ימים כדי לפתח את טעמו האופייני. נקניק התה מכיל 30 עד 40 אחוזי שומן, מה שמקל במיוחד על מריחתו על לחם למשל.

 נקניק תה משובח ולחם

היסטוריה
--------

נקניק התה הומצא בפומרניה, כנראה בעיירה הבלטית הקטנה Rügenwalde (כיום Darłowo, פולין), באמצע המאה ה-19. אומרים שהשם, שפירושו כאמור "נקניק תה", נובע מההרגל להגיש אותה על או בכריכים בזמן התה.

עד 1945, תעשיית הנקניקיות ברוגנוואלדה הייתה מבוססת היטב ונקניק התה היה המוצר הידוע ביותר שלה. בשנת 1927, המונח Rügenwalder Teewurst הוכרז כינוי מקור מוגן. לאחר מלחמת העולם השנייה, יצרני נקניקים מרוגנוואלדה ברחו או גורשו לרפובליקה הפדרלית של גרמניה, שם הקימו חברות חדשות וחידשו את הייצור של נקניק התה. הם הקימו אגודה של יצרנים לשעבר של נקניקי Rügenwald, אשר רשמה את הסימן המסחרי Rügenwalder Teewurst בשנת 1957. נקניק התה יוצר גם בגרמניה המזרחית, אבל המותג Rügenwalder Teewurst מעולם לא שימש שם את הייצרנים. כיום, רק חברות שהמטה שלהן היה בעבר ברוגנוואלד רשאיות להשתמש במונח Rügenwalder Teewurst. כל האחרות משתמשות בשם נקניק תה או נקניק תה בסגנון רוגנוואלדה.

לקריאה נוספת
------------

* נקניק חזיר
* רשימת מזונות מעושנים

קישורים חיצוניים
----------------

ויקישיתוף מדיה וקבצים בנושא **נקניק תה** בוויקישיתוף

הערות שוליים
------------

1. ↑  Green 2005, p. 276
2. ↑  calories
3. ↑  BGH GRUR 1995, S. 354 (356) (de)
4. ↑  History
בתמונה מוצגת דוגמה לאנליזת חוזק של צנרת לחץ חמה. האנליזה נעשית באמצעות תכנה המחשבת בשיטת האלמנטים הסופיים תוך שימוש באלמנט קוי.
טורבינות רוח בארצות הברית
דחפור משוריין D9 של צה"ל, דוגמה לתוצאה של הנדסת מכונות והנדסה צבאית.
**הנדסת מכונות** או **הנדסה מכנית** היא ענף בהנדסה העוסק בתהליכי מחקר, תכנון, פיתוח, ייצור ותחזוקה של מערכות מכניות ומערכות אנרגיה, ובהן מנועים, כלי רכב, מכונות, מערכות להפקת אנרגיה ולניצולה, מערכות מיזוג אוויר, מערכות בקרה ואוטומציה, רובוטים ומערכות אלקטרו-מכניות. באופן מסורתי כלולים בהנדסת מכונות גם מכלים (Vessels) וגם צנרת כוח (Power Piping).

מקצועות נוספים
--------------

מקצועות הנדסה נוספים נחשבים כנגזרות של הנדסת מכונות אף על פי שחלקם נלמדים בפקולטות הנדסיות עצמאיות: הנדסת חומרים, הנדסת קירור ומיזוג אוויר, הנדסת אוניות, תחומים מסוימים בהנדסה חקלאית, תת-התחום של ביומכניקה בהנדסה רפואית, מכטרוניקה, הנדסת אווירונאוטיקה ועוד.

עם התפתחות המדע, הנדסת המכונות חודרת גם לתחומים נוספים כמו מכניקה של מיקרו מערכות ותהליכי ייצור מתקדמים של רכיבים אלקטרוניים.

תחומים
------

הנדסת המכונות היא מקצוע רחב אשר כולל בתוכו מגוון תחומים. בין השאר:

* מכניקת המוצקים
* מכניקת הזורמים
* תרמודינמיקה
* תורת האלסטיות ופלסטיות
* פנאומטיקה
* אווירודינמיקה
* תורת המבנים
* סטטיקה
* דינמיקה
* בקרה
* רובוטיקה
* תכן מכונות
* תורת התנודות

שימוש במחשב
-----------

בהנדסת המכונות של שנות האלפיים התיכּוּן והאנליזות נעזרים בכלים ממוחשבים כמו אנליזות באלמנטים סופיים (FEA), חישובי זרימה ושרטוט ממוחשבים כחלק מהתכנון בעזרת מחשב (CAD), בניית מודלים גאומטריים וויזואליים בעזרת מחשב בצד מודלים ממוחשבים לסימולציה של פעולות ותנועות. לדוגמה - סימולציה ממוחשבת של התנגשות שני כלי רכב. נעשה שימוש ביצור בעזרת המחשב (CAM) ושימוש במחשב לקבלת הנחיות יצור של חלקים שנעשו עבורם מודלים גאומטריים ממוחשבים. היצור נעשה על ידי שימוש במכונות עם בקרת מחשב (CNC) ולפעמים ישירות מן המודל ללא מעבר ביניים של שרטוטים.

ראו גם
------

* מהנדס מכונות

לקריאה נוספת
------------

* הערך **הנדסת מכונות**, Mechanical Engineering, באנציקלופדיה להנדסה של מק-גרו היל, באנגלית

McGraw-Hill Encyclopedia of Engineering, Sybil P. Parker Editor in Chief. McGraw-Hill Book Company 1983, ISBN 0-07-045486-8

* עקרונות **הנדסת מכונות**, Mechanical Engineering Principles by John Bird, Ross Carl T. F

Publisher: Butterworth-Heinemann, ISBN 0750652284

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **הנדסת מכונות** |
| ויקישיתוף תמונות ומדיה בוויקישיתוף: **הנדסת מכונות** |

* אגודת מהנדסי המכונות בישראל
* אתר המאפשר להוריד מודלים תלת-ממדיים של חלקים שונים
* הנדסת מכונות, באתר אנציקלופדיה בריטניקה (באנגלית)
* הנדסת מכונות, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007558142305171
* BNE: XX534253
* BnF: cb119403951 (data)
* GND: 4037790-8
* LCCN: sh85082757
* NARA: 10639809
* NDL: 00565745
* NKC: ph740240
* NLK: KSH1998018414

 |
הגשר כיום
**גשר קסטיוס** (בלטינית: **Pons Cestius** - "פונס קסטיוס", באיטלקית: **Ponte Cestio** - "פונטה צ'סטיו" - גשרו של קסטיוס) הוא גשר אבן המקשר בין אי הטיבר מצפון (בגדתו המזרחית/ הימנית של עיקול הטיבר) עם אזור טרסטוורה מדרום (בגדתו השמאלית /מערבית של עיקול הטיבר), בעיר רומא.

היסטוריה
--------

הגשר נבנה במהלך המאה הראשונה לפנה"ס ככל הנראה בין השנים 62 ו-27 לפנה"ס, לאחר בניית גשר ארבעת הראשים המקשר את האי לגדתו הצפונית של נהר הטיבר.

גשר זה ניזוק במהלך המאה ה-19 ורק חלקים מועטים מהמבנה המקורי נותרו על ימינו. בגשר המתוקן משתמשים גם כיום.

הגשר היה הגשר הראשון ברומא העתיקה שקישר את הגדה המזרחית למערבית של הטיבר. 

הקיסר ולנטיניאנוס הראשון שיפץ את הגשר במאה הרביעית. אחריו שיפצו אותו ואלנס וגרטיאנוס, השיפוץ הסתיים בשנת 369 והגשר נחנך מחדש בשנת 370 בשם "גשר גראטיאני" (**pons Gratiani**). במהלך השיפוץ צופה הגשר באבן טרוורטין שנלקחה מתיאטרון מרקלוס שבגדתו הצפונית של הנהר. אורכו של הגשר היה 42 מטרים, רוחבו כ-8.2 מטרים, והוא כלל קשת מרכזית גדולה שקוטרה 23.65 מטרים, ושתי קשתות קטנות משני צדדיה (שקוטרן 5.8 מטרים).

בין המאה ה-12 ושנת 1834 שופץ הגשר מספר פעמים.

במהלך השנים 1888 ו-1892, עת נבנו רציפי גדות הטיבר, נהרס הגשר ונבנה מחדש לצורך הרחבת הנהר מ-48 מטרים ל-76 מטרים. הגשר הקדום היה קצר מדי, ולכן נבנה גשר חדש בן שלוש קשתות, שהמרכזית בהן נבנתה מאבני הקשתות המקוריות.

קישורים חיצוניים
----------------

ויקישיתוף מדיה וקבצים בנושא **גשר קסטיוס** בוויקישיתוף
* סמיואל בול פלאטנר, **מילון טופוגרפי של רומא העתיקה**
* תיאור הגשר באתר structurae
* אתר אי הטיבר (באיטלקית)
רבי **שלמה פטיט** (גם רבי **שלמה הצרפתי הקטן**, נפטר בשנת 1305[דרוש מקור]) היה חכם שעלה לארץ ישראל בסוף המאה ה-13, והיה לאחד מראשי המקובלים בעכו. נודע בשל היותו אחד ממובילי המאבק בכתבי הרמב"ם.

ביוגרפיה
--------

מעט מאוד ידוע על ראשית חייו, הוא נולד לרבי שמואל, והיה תלמידו של רבי שמואל בר יעקב.

רבי שלמה מכונה הצרפתי עם זאת בשו"ת הרשב"א מובאות תשובות אליו ובהם מתואר כראש ישיבה בטולטילה.

הוא עלה לארץ ישראל מפריז, כחלק ממה שנקרא עליית תלמידי רבי יחיאל מפריז והתיישב עמם בעכו, ואף הקים בה ישיבה. אחד מתלמידיו באותה תקופה הוא רבי יצחק דמן עכו, אשר הביא כמה מסורות בשמו. בישיבתו הביע התנגדות חריפה לפילוסופיה והטיף לתלמידיו כנגדה.

פולמוס הרמב"ם
-------------

 ערך מורחב – **פולמוס הרמב"ם**  

אחרי שריפת כתבי הרמב"ם ב-1233 ושריפת התלמוד בפריז ב-1244 עלו תלמידי רבי יחיאל מפריז לארץ ישראל, כחלק מעליית בעלי התוספות, והתיישבו בעכו בשנת 1260 לערך והקימו בה ישיבה.

בשנת 1280 בערך, רבי שלמה פטיט, בראש מתנגדי הרמב"ם מבין הקהילה הצרפתית בעכו, יצא בקנאות נגד כתבי הרמב"ם ובעיקר נגד ספרו מורה נבוכים, לאחר שרבים התנגדו לו יצא לצרפת לגייס תומכים שיצטרפו אליו למאבק.

פטיט אף ניסה להשיג חרם על ההוגים מאת האפיפיור אך תומכי הרמב"ם הקדימוהו וקיבלו "פסק" מאת האפיפיור הממליץ לקרוא את ספר מורה נבוכים בשל היותו מכחיש הקדמות ועל אף היות המחבר יהודי, קנס הוטל על מבזי הספר.

לאחר שגייס כמה שצידדו בדעתו חזר לעכו, והחרים את ה'מורה נבוכים' ואת הלומדים בו. כחלק מהפולמוס אף הושחתה מצבתו של הרמב"ם.

בתגובה למעשיו, הגיע לעכו בשנת 1288 רבי דוד הנגיד נכד הרמב"ם, ובסיוע ראש הגולה - רבי ישי בן חזקיה ובית דינו - שנים עשר חכמים נוספים, הטילו חרם נגדי על רבי שלמה פטיט. וכך הוא נכתב בתחילת האיגרת ובה דברי הנידוי:

> 
> ויבוא המערער ויחפא על הספר הזה דברים אשר לא כן. ואז הזהרנו והסכמנו על כל מי שיוסיף להוציא דיבה על מורה נבוכים והמערער עליו, כי לא רצינו לענוש אלא אם כן הזהרנו כאשר ציוותה תורתנו התמימה.
> 
> 
> ועתה לא די לו שלא נמנע ולא נפחד מחרמינו ומנידויינו, אבל הוסיף על חטאת ופשע, והשתדל ללכת אל איי הים הרחוקים, והלך וחזר והביא עמו כתבים אשר חתימת רבנים בתוכם לפי דבריו, וגוזרים למנוע קריאת מורה נבוכים ולגונזו גניזת עולמים.
> 
> 
> 
> — איגרת רבי דוד הנגיד.
> 

חרם נוסף הוטל על ידי רבי דוד בן דניאל ראש גולת מוצל, ועל ידי רבנים אחרים מרבני בגדאד.

רבי דוד נכד הרמב"ם פנה לרשב"א וזה פישר בין הצדדים, ובעקבות פעילותו הוסרו כנראה החרמות ההדדיים. אולם, יש הסבורים שהפולמוס המשיך גם לאחר מכן ולא הסתיים עד חורבנה של הקהילה היהודית בעכו במהלך הכיבוש הממלוכי בשנת ה'נ"א (1291).

קישורים חיצוניים
----------------

* איגרת רבי דוד הנגיד נגד המתנגדים לרמב"ם, באתר דעת
* חרם ראש הגולה רבי דוד מדמשק, באתר דעת
* אליהו אשתור, **תולדות היהודים במצרים וסוריה - א**, ירושלים תש"ד, באתר אוצר החכמה (צפייה מוגבלת למנויים)
* שלמה בן שמואל מוירצבורג, דף שער בספרייה הלאומית

הערות שוליים
------------

1. ↑  חלק ב רנג וחלק ד סא, על נושא זה ראה שלמה זלמן הבלין, **הקדמה לשו"ת הרשב"א רומא ר"ל**, ירושלים תשל"ז, באתר אוצר החכמה
2. ↑  פרשת וארא ופרשת בחוקתי
3. ↑  תולדות היהודים בארץ ישראל פרק ח, המקור לכך הוא ספר שלשלת הקבלה עמ' לג:, אמינותו של הספר מסופקת.
4. ↑  האיגרת באתר דעת.
5. ↑  ראו, מנחת קנאות - מכתב אחרון, באתר ספריא
6. ↑  יצחק איזק ואלכסנדר קליין, "הפולמוסים מסביב ללימוד חיבוריו של רבנו", **הגותו של הרמב"ם על רקע ההגות הכללית והיהודית**, באתר דעת.
שלמות זה שלמוי פינחס עובד בחברת ארסקו 

פירוש נוסף ערך זה עוסק במושג בלוגיקה. אם התכוונתם למונח בטופולוגיה, ראו מרחב מטרי שלם.
**שלמות** (באנגלית: **Completeness**) בלוגיקה ובלוגיקה מתמטית היא תכונה של מערכת אקסיומטית. מערכת נתונה של אקסיומות וכללי היסק היא שלמה אם אפשר להכריע בה לגבי כל נוסחה אמיתית, כלומר, אפשר להוכיח את הנוסחה או את שלילתה. במילים אחרות, אין בה טענות עצמאיות.

שלמות ונאותות
-------------

הלוגיקה בוחנת את תכונותיה הצורניות של כל מערכת לוגית אקסיומטית. מערכות פורמליות כאלו כוללות נוסחאות בנויות כהלכה מבחינה תחבירית, שחלקן מקבלות מעמד מיוחד של אקסיומות, וכן מערך של כללי היסק באמצעותם ניתן לבצע גזירות של נוסחאות אחדות מתוך נוסחאות אחרות, דהיינו להוכיח אותן. 
למחקר של התכונות של מערכות מסוג זה קוראים גם מטא-תאוריה או מטאלוגיקה. השלמות היא אחת התכונות החשובות ביותר של מערכות לוגיות. ייקל להבין אותה בהשוואה לשתי תכונות נוספות, עקביות ונאותות:

* עקביות (consistency) - זוהי תכונתן של מערכות לוגיות שאין סתירה בין אי אלו מן הטענות המוכלות בהן.
* שלמות (completeness) - זוהי תכונתן של מערכות לוגיות שבהן לגבי כל נוסחה אמיתית, ניתן לספק לה הוכחה מן האקסיומות.
* נאותות (soundness) - בניגוד לנאותות של טיעון, שהיא התכונה של טיעון תקף שבו כל ההנחות אמיתיות, נאותות של מערכת לוגית היא התכונה לפיה אם נוסחה מסוימת ניתנת להוכחה מן האקסיומות על פי חוקי התחשיב, אזי נוסחה זו אמיתית.

הוכחות לשלמות ולנאותות מעידות על הזיקה שבין התחביר (סינטקס) והסמנטיקה של המערכת. התחביר קובע איזו נוסחה היא תיאורמה (או משפט), דהיינו איזו נוסחה ניתנת לגזירה מן האקסיומות, באמצעות כללי ההיסק. הסמנטיקה קובעת איזו נוסחה היא טאוטולוגיה, דהיינו איזו נוסחה היא אמיתית בהכרח מכוח משמעותם של המונחים המקושרים בה והאופן בו הם מקושרים. לפי הגדרות אלו, למערכת יש שלמות, כאשר כל טאוטולוגיה היא גם תיאורמה. למערכת יש נאותות, כאשר כל תיאורמה היא טאוטלוגיה.

אי-שלמות
--------

ניתן לראות כי התכונות נאותות ושלמות קשורות זו לזו, אף שלא כל מערכת נאותה היא גם שלמה. קורט גדל הוכיח ב-1931 שבכל מערכת לוגית שהיא חזקה מספיק יש נוסחאות אמיתיות שלא ניתן להוכיח אותן או את שלילתן. מערכת חזקה מספיק היא כל מערכת אפקטיבית ועקבית, המבוססת על שפה מסדר ראשון, שיש בה מספיק מושגים כדי לנסח טענות על כפל במספרים השלמים. מערכת כזו, הכוללת את האריתמטיקה בתוכה, היא המערכת שהציע ברטראנד ראסל לראשונה ב"פרינקיפיה מתמטיקה". מכאן ששפה אפקטיבית חזקה מספיק אינה יכולה להיות עקבית, נאותה ושלמה. חוק זה נקרא "משפט האי-שלמות של גדל", ובעקבותיו השתנה היחס של מתמטיקאים לתוכנית הילברט לבסס את כל המתמטיקה על קבוצה סופית של אקסיומות.
**עקעק איברי** (שם מדעי: *Cyanopica cooki*) הוא מין של ציפור שיר ממשפחת העורביים שבסדרת ציפורי השיר.

מאפיינים
--------

העקעק האיברי הוא ציפור ממשפחת העורבים. אורכו 35-31 ס"מ. הוא דומה לעקעק זנבתן, אבל רזה יותר עם רגליים קטנות יחסית. עקעק איברי משויך לסוג עקעק תכול. יש לו ראש שחור מבריק וגרון לבן. חלקו התחתון וגבו הם בצבע חום-אפור בהיר, וצבעי נוצות הזנב הארוך (שאורכו בין 20-16 ס"מ) הם כחול ותכלת. העקעק מתגורר בסוגים שונים של יער מחטניים (בעיקר אורן) וביערות רחבים, לרבות בפארקים ובגנים בחלקים המזרחיים של חצי האי האיברי.

תפוצה ובתי גידול
----------------

עקעק איברי נפוץ בחלקים הדרום-מערביים והמרכזיים של חצי האי האיברי, בספרד ובפורטוגל. עם זאת, הוא נמצא גם בדרום מערב צרפת ולאחרונה אפילו דווח כי נראה בצפון מערב איטליה. יש המתייחסים אליו כבעל תכונות דומות לעקעק תכול מצוי הנפוץ במזרח אסיה. עם זאת, הוא מרוחק ממנו 9,000 ק"מ. גם ניתוח גנטי שנערך לאחרונה הוכיח כי מדובר בשני מינים שונים: עקעק איברי ועקעק תכול מצוי.

התנהגות ואקולוגיה
-----------------

לעיתים קרובות נוהג העקעק האיברי ללקט בקבוצות או בלהקות הכוללות עד 70 ציפורים. הקבוצות הגדולות מתקיימות לאחר עונת הרבייה ובמהלך חודשי החורף. תזונתם מורכבת בעיקר מבלוטים (זרעי אלון) ומצנוברים, וכן חסרי חוליות הזחלים שלהם, פירות רכים וגרגרים, וכן פסולת בפארקים ובערים.

מין זה מקנן בדרך כלל במושבות פתוחות עם קן אחד בכל עץ. בדרך כלל יש 6-8 ביצים מודגרת במשך 15 ימים.

קישורים חיצוניים
----------------

ויקישיתוף מדיה וקבצים בנושא **עקעק איברי** בוויקישיתוף
* עקעק איברי, באתר ITIS (באנגלית)
* עקעק איברי, באתר NCBI (באנגלית)
* עקעק איברי, באתר האנציקלופדיה של החיים (באנגלית)
* עקעק איברי, באתר GBIF (באנגלית)
* עקעק איברי, באתר Inaturalist (באנגלית)

הערות שוליים
------------

1. ↑  עקעק איברי באתר הרשימה האדומה של IUCN
שגיאות פרמטריות בתבנית:משחק   
פרמטרים [ סיוןג ] לא מופיעים בהגדרת התבנית  
פרמטרי חובה [ סיווג ] חסרים 

**דארק קולוני** (באנגלית: **Dark Colony**, "מושבה אפלה") הוא משחק מחשב מסוגת אסטרטגיה בזמן אמת שיצא בשנת 1997. המשחק פותח על ידי חברת Gametek ושווק על ידי יצרנית ומשווקת משחקי האסטרטגיה המובילה Strategic Simulations, Inc. המשחק הופץ הן בגרסת חלונות והן ל Mac OS.

עלילת המשחק מתרחשת בכוכב הלכת המאדים בשנת 2137 ולאחריה. בשנה זו בני האדם כבר התיישבו במאדים והקימו בו יישובים קומפקטיים למדי, של מבנים גבוהי-רמה, יישובים המכונים "קולוניות" (מושבות), כמו כן בשנה זו, גילו בני האדם מקור אנרגיה רחב היקף אותו כינו "Petra-7". למען כרייה וניצול מרביים, החלו הרשויות האנושיות לבצע הארצה של כוכב הלכת (דהיינו הפיכת הכוכב לבעל אקולוגיה **הדומה** לזו של כדור הארץ). תהליך הארצה גרם לפריחתו של כוכב הלכת, כך שגדלו בו ג'ונגלים ואזורי סוואנה מרהיבים ביופיים (עורכי המשחק ביקשו להדגיש את הצבעוניות והיופי שבנופים אלה). שנים לאחר מכן פלש למערכת השמש שלנו צי מסתורי של צבא חייזרי רב-גזעי בשם ט'אאר (Taar). כוחות הט'אאר, המונים סוגים שונים של צורות חיים ביקשו להתיישב בכוכב זה משום שהוא מתאים במיוחד לצורכיהם הביולוגיים, אך לא לפני השמדה טוטאלית של בני האדם היושבים בו מכבר. במהרה החל סכסוך צבאי רחב היקף בן הכוחות הפולשים למפעל האנושי במאדים והפולשים החלו מקימים בו קולוניות משל עצמם, ומתרבים במהירות.

המשחק מכיל שני קמפיינים, האחד נותן לשחקן לפקד על הכוחות האנושיים הנשלחים מטעם חברת הקולוניזציה המיליטריסטית "פאן לומה תעשיות" (Pan Luma Industries), שהיא חברה אחת לצד ארוגן (Aerogen) וסטראטוס (Stratus), שעל שלושתן הוטל פרויקט יישוב המאדים ומטרתם להגן על המושבות האנושיות. הקמפיין השני מעניק לשחקן פיקוד על הפלישה החייזרית ומטרתו לחסל כליל את ההתיישבות האנושית במאדים.

מאפיינים צבאים ואיזון
---------------------

לרוב, מתחילים שלבי המשחק כאשר כלי טיס כל שהוא מנחית את החיילים והמבנים של הקולוניה המשמשת כבסיס בית למבצעים השונים הנדרשים מהשחקן. ספינת הדגל של בני האדם היא מעין חללית דמוית-קיעור, וזו של הט'אאר היא צלחת מעופפת. הן לבני האדם והן לטא'אאר יש יחידה מיוחדת, "מפקד" שהוא למעשה שדרוג של יחידת חיל הרגלים הפשוטה ביותר.

לבני האדם ולחייזרים יחידות צבאיות הזהות לחלוטין מבחינת אספקטים כגון מהירות תנועה, קטלניות, קצב התרפאות, גילוי שטח (Fog of war) וכו'. אמנם, שני אספקטים, מלבד טקטיקה ומזל עשויים להטות את הכף במאבק[דרוש מקור]; האחד, ניצול שונה של חפצים (בונוסים) המפוזרים בשדה הקרב, וכן, השפעה של מחזור היממה על הכוחות הלוחמים כך שתקיפה עם חיילי ט'אאר המתבצעת בזמן הלילה תגרום לפגיעה איתנה יותר בכוחות האנושיים ולוחמה עם כוחות אנושיים בכוחות ט'אאר בזמן היום תגרום לפגיעה חזקה יותר בהם.

חבילת ההרחבה
------------

חבילת ההרחבה נקראת **Dark Colony: The Council Wars** והיא יצאה בשנת 1998. כותר זה פותח על ידי חברת Sold-Out Software והופץ על ידי חברת Gametek. אספקטים חדשים מתבטאים הן ברמת מאפייני הנוף (כגון צלחות מעופפות הרוסות הפזורות בשטח המאדים), מאפיינים נוספים של קולוניות ט'אאר, ועוד. הקמפיינים בהרחבה דומים למדי לאלו של המשחק הראשון.

קישורים חיצוניים
----------------

* דף המידע אודות המשחק המקורי באתר MobyGames
* דף המידע אודות חבילת ההרחבה באתר MobyGames

  


|  |  |
| --- | --- |
| בקרת זהויות עריכת הנתון בוויקינתונים | 
* BnF: cb17725153t (data)

 |
נתן אלתרמן, מחבר השיר
**תוצרת הארץ** הוא שיר שחיבר נתן אלתרמן על רקע המרד הערבי הגדול והעלייה החמישית השיר נכלל בתוכנית "חוזרים בתשובה" של תיאטרון המטאטא, שעלתה ב-3 בספטמבר 1938.

רקע
---

השיר נכתב על רקע השגשוג הכלכלי, שהגיע בעקבות העלייה החמישית. העלייה החמישית הביאה לארץ ישראל הון, ידע טכני וניהולי ויזמות. באותה העת נוסדו מפעלי מלאכה ותעשייה רבים. היישוב הגיע בשנים אלה לראשונה לייצור 50% מהתוצרת המקומית, אף שהיה רק כ-30% מהאוכלוסייה בארץ ישראל. מרבית השיר עוסק בנושא הכלכלי.

בשנה שבה פורסם השיר (1938) הגיע המרד הערבי הגדול לשיאו – שריפת שדות, רציחות ופרעות הפכו מעשים נפוצים. בעת עליית הנאצים לשלטון הקולות בבריטניה נגד סגירת גבולות ארץ ישראל בפני יהודים (כדרישת הערבים) הלכו וגברו. הצבא הבריטי תגבר את כוחותיו בארץ ודיכא את המרד הערבי הגדול.

תוכן השיר
---------

### בית ראשון

בבית הראשון מתאר אלתרמן את התחושה בקרב היישוב בשנה שבה נכתב השיר, בה בעת מנסה אלתרמן לנחם את היישוב ולהאזין לשיר בתקווה שינחם אותם:

> 
> אם כבד לבבכם כעופרת  
> אם אבלה בגופכם הנשמה  
> האזינו לשיר התוצרת  
> שאבו מתוכו נחמה
> 
> 
> 
> 

### בית שני

בבית השני מזכיר אלתרמן את "דור ימות המשיח", כלומר הדור המגשים את חזונם של כל הדורות. לטענת אלתרמן, דור זה מנמנם ונרדם, כביכול, בשמירה. אלתרמן מציין כי הדור צריך נביא ומוכיח - שיוכיח אותם על חולשתם. נוסף על כך, הדור זקוק לשעון מעורר - גם כדי להתעורר בבוקר, וגם שיעורר בהם את הדברים המופיעים בשיר:

> 
> זה הדור דור ימות המשיח,  
> מנמנם ולקום מאחר.  
> הוא זקוק לנביא ומוכיח  
> ולפחות - לשעון מעורר.
> 
> 
> 
> 

### בית שלישי

בבית השלישי מבקש אלתרמן לאהוב את תוצרת הארץ ולקנא בה. המילה "קנאות" פירושה שעל כל אזרח לרכוש מוצרים מהארץ ובכך לחזק את כלכלת היישוב. בשיר מזכיר אלתרמן גם את גן החיות של תל אביב שנפתח בשנה שבה נכתב השיר ואת האריות שבגן:

> 
> וישנו גן חיות ובגן החיות  
> אריות  
> מתוצרת הארץ!
> 
> 
> 
> 

בבית זה מופיע המשפט:

> 
> ובתולות בת ציון מדברות באקצנט  
> גרמנית  
> מתוצרת הארץ!
> 
> 
> 
> 

אלתרמן מתייחס במשפט זה לעליית הנאצים לשלטון ואף לעלייה החמישית, שמרבית העולים ממנה היו גרמנים.

השיר הולחן על ידי שם טוב לוי ובוצע על ידי אריק איינשטיין.

קישורים חיצוניים
----------------

* תוצרת הארץ באתר הספרייה הלאומית
* מילות השיר "תוצרת הארץ" באתר שירונט

הערות שוליים
------------

1. 1 2 3  ברכות ושאלה, באתר נתן אלתרמן
2. ↑  תוצרת הארץ, באתר נתן אלתרמן
3. ↑  אורי הייטנר, פינתי השבועית ברדיו: תוצרת הארץ, באתר של אורי הייטנר, ‏9 בספטמבר 2019
4. ↑  כמו בפסוק "הוכח תוכיח את עמיתך, ולא תישא עליו חטא" (ויקרא, י"ט, 17)
פירוש נוסף ערך זה עוסק בעיירה בסרביה. אם התכוונתם למשמעות אחרת, ראו מול (פירושונים).

**מוֹל** (בסרבית קירילית: **Мол**, בסרבית בכתב לטיני: **Mol**, בהונגרית: **Mohol**) היא עיירה בסרביה השוכנת במחוז באנאט הצפוני אשר בפרובינציית וויבודינה, וסמוכה לאדה.

היסטוריה
--------

תיעוד ליישוב במקום קיים מ-1323 עת נשלט האזור על ידי קארוי הראשון, מלך הונגריה. במחצית הראשונה של המאה ה-16 נכבש האזור על ידי סולימאן הראשון, סולטאן האימפריה העות'מאנית. לאחר מלחמת האימפריה העות'מאנית-הליגה הקדושה (1683–1699) עברה מול לחזקת ממלכת הבסבורג מתוקף הסכם קרלוביץ, וב-1702 מתועדת התיישבות סרבים בעיירה. בתקופה זו נכללה מול ב"שטח הספר" של ממלכת הבסבורג. בהמשך עברה לחזקת האימפריה האוסטרו-הונגרית ובשלהי המאה ה-19 חוברה לקו מסילות הברזל. לאחר מלחמת העולם הראשונה הועבר האזור לחזקת ממלכת הסרבים, הקרואטים והסלובנים מתוקף חוזה טריאנון.

במהלך מלחמת העולם השנייה, ב-6 באפריל 1941 תקפה גרמניה הנאצית את ממלכת יוגוסלביה והכניעה את צבאה תוך ימים אחדים. האזור נמסר לחזקת הונגריה. לאחר הפיכת צלב החץ בהונגריה בוצעו בעיירה מעשי טבח בתושבים יהודים וסרבים. לאחר המלחמה נכללה מול בשטח הרפובליקה הפדרלית הסוציאליסטית של יוגוסלביה ובאזור התפתחה תעשייה. לאחר פירוק יוגוסלביה עברה העיירה לחזקת סרביה.

הקהילה היהודית
--------------

יהודים התיישבו במול בראשית המאה ה-19, אך קהילה אורתודוקסית מאורגנת נוסדה רק במחצית השנייה של המאה. ב-1840 הוקם בית עלמין וב-1872 בית הכנסת ולצידו תלמוד תורה. ב-1931 מנתה הקהילה 117 נפשות, שהיוו כאחוז אחד מתושבי העיירה. במול התגורר בילדותו האמן הרב-תחומי לסלו מוהולי-נג'י. ב-1940 נוסד במקום סניף של התנועה הציונית וסניף של ויצו. 

ערב הפלישה הגרמנית ליוגוסלביה מנתה הקהילה 100 נפשות. בני הקהילה נרצחו כחלק משואת יהודי הונגריה. לאחר המלחמה, ב-1947 התגוררו במול 11 יהודים, רובם עלו לישראל לאחר הקמתה. החל משנות החמישים של המאה ה-20 לא מתגוררים יהודים בעיירה. ב-1960 נהרס מבנה בית הכנסת על ידי השלטונות. נכון ל-2013, היה בית העלמין היהודי קיים ובתוכו 125 מצבות ואנדרטה לזכר הנרצחים בשואה.

לקריאה נוספת
------------

* פנקס הקהילות יוגוסלביה, עמוד 171
* מוהול, בתוך: שלמה שפיצר, קהילות הונגריה: הקהילות החרדיות בהונגריה - תש"ד, ירושלים: מכון ירושלים, תשס"ט, עמוד 222. (נתוני האוכלוסין בספר מבוססים על מפקד קהילות הונגריה של המועצה המרכזית של יהודי הונגריה שנערך בפקודת שלטונות הכיבוש הנאצי באביב 1944)

קישורים חיצוניים
----------------

ויקישיתוף מדיה וקבצים בנושא **מול** בוויקישיתוף
* Aleksandra Terzić ,Željko Bjeljac,‏‏ The extermination of jewish population and heritage in BAČKA region of ap vojvodina-serbia (באנגלית)
* יהדות באצ'קה, באתר "יד ושם"

הערות שוליים
------------

1. ↑  , **מפקד האוכלוסין בסרביה (2011)**, באתר הלשכה המרכזית לסטטיסטיקה בסרביה, אוחזר ב-5 באפריל 2018 (בסרבית).
2. ↑  היסטוריה של מול באתר vajdasag.rs (בהונגרית).
3. ↑  **הקהילה היהודית במול**, בתוך: צבי לוקר (עורך), פנקס הקהילות - יוגוסלאוויה, הוצאת יד ושם, ירושלים, 1988, עמוד 171.
4. ↑  אתרי מורשת יהודית בסרביה, באתר jewish-heritage-europe.eu (באנגלית).
5. ↑  צילום האנדרטה מבית העלמין היהודי במול, באתר infocenters.co.il.
6. ↑  בית העלמין היהודי במול, באתר JewishGen (באנגלית).

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007471633705171
* LCCN: n2002031232
* VIAF: 133886273
* WorldCat (עם VIAF): 133886273

 |
**מרסל אדמס** (באנגלית: **Marcel Adams**;‏ 2 באוגוסט 1920 – 11 באוגוסט 2020) היה איל נדל"ן קנדי יהודי, מיליארדר, וניצול שואה יליד-רומניה.

קורות חיים
----------

אדמס נולד בשם **מרסל אברמוביץ'** (**Marcel Abramovich**) למשפחה יהודית ברומניה ב-1920. אביו היה בורסקאי. במהלך מלחמת העולם השנייה אולץ לעבוד במחנה עבודה נאצי (1941 - 1944). הוא נמלט לטורקיה, וממנה עלה לישראל שתחת המנדט הבריטי, בה לחם במלחמת העצמאות. ב-1951 ירד לקנדה, בה עבד כבורסקאי בקוויבק סיטי. ב-1955 החל להשקיע בנדל"ן, והבניין הראשון בו השקיע זכה ל-70% תשואה. ב-1958 הקים את חברת "Iberville Developments", וב-1959 פתח את הקניון הראשון של החברה. בנו, סילבן אדמס, מנהל את החברה כיום. ב-2017 היו בבעלות החברה יותר מ-100 נכסים בהיקף של כמעט מיליון מ"ר.
בשנת 2005 ייסד אדמס קרן מלגות על שמו ובמשך השנים זכו חוקרים ישראלים רבים במלגה זו.

חייו האישיים
------------

ב-1953 נישא לאנני אדמס. לזוג ארבעה ילדים: ג'וליאן, סילבן, לינדה וליאורה. בנו ג'וליאן אדמס הוא ביוכימאי שעמד בראש הצוות שפיתח את התרופה "Velcade". בנו סילבן אדמס מנהל את חברת הנדל"ן "Iberville", ופועל רבות בישראל בתחומי הפילנתרופיה בספורט. בתו לינדה אדמס-טרוי עורכת דין ונשואה לפרשן והמרצה גיל טרוי, ובתו לאורה אדמס היא אחות.

נפטר ב-11 באוגוסט 2020.

הערות שוליים
------------

1. ↑  "Extraordinara poveste a românului cu 800 de milioane de dolari ascunse în Elveţia. Traseul de la evreul sărac Meir Abramovici la miliardarul Marcel Adams". *Piatra neamt*. Februarie 18, 2015
2. ↑  יריב פלג, החלום של מרסל אדמס הפך לתקווה של חוקרים בישראל, באתר ישראל היום, 23 מאי 2019
3. ↑  מרסל אדמס ממונטריאול קנדה ז"ל Marcel Adams of Montreal, Canada | Jerusalem Post, האקדמיה הלאומית הישראלית למדעים, הארץ, מנוח, באתר מודעות אבל, ‏12 באוגוסט 2020
**אופיר צ'צ'יק** (נולד ב-1 בינואר 1976) הוא כירורג אורתופד מומחה בדרגת פרופסור חבר קליני. סגן מנהל המערך האורתופדי במרכז הרפואי תל אביב ע"ש סוראסקי (איכילוב).

ביוגרפיה
--------

נולד ברחובות, גדל במושב בית חנן. התגייס לצה"ל בשנת 1994 לקורס טיס. סיים קורס קציני מודיעין בחיל האוויר בשנת 1995, שירת במשך שלוש שנים כקצין איסוף מודיעין בחיל האוויר. שירת במילואים כקצין רפואה ורופא גדודי בחטיבה 80. השתחרר ממילואים בשנת 2021 בדרגת רב-סרן.

החל לימודי רפואה בשנת 1999 בפקולטה לרפואה באוניברסיטת תל אביב. סיים סטאז' בהצטיינות במרכז הרפואי רבין בשנת 2007. השלים התמחות בכירורגיה אורתופדית במרכז הרפואי תל אביב ע"ש סוראסקי בשנת 2013, תחת ניהולם של פרופסור שמואל דקל ופרופסור משה סלעי. השלים התמחות-על באורתופדיה ורפואת ספורט באוניברסיטת טורונטו בשנת 2014.

בשנת 2015 החל לשמש כרופא בכיר ביחידה לניתוחי כתף באיכילוב. מילא כמה תפקידים בחטיבה האורתופדית: אחראי מיון אורתופדי, אחראי מחקר ופרסום בחטיבה האורתופדית, ואחראי הוראה והתמחות. בשנת 2019 מונה לסגן בכיר למנהל החטיבה האורתופדית, בניהולו של ד"ר אמל חורי.

אופיר צ'צ'יק נשוי ואב לארבעה. מתגורר ברמת השרון.

פעילות אקדמית והוראה
--------------------

צ'צ'יק מונה לדרגת מרצה בכיר בפקולטה לרפואה ע"ש סאקלר באוניברסיטת תל אביב בשנת 2015, ולפרופסור חבר קליני בשנת 2019.

משמש חבר ויושב ראש בוועדות מינויים בפקולטה לרפואה; מנחה לסטודנטים לרפואה בעבודות גמר לקראת תואר MD; מנחה למתמחים בכירורגיה אורתופדית בעבודות מדעי יסוד לקראת קבלת תואר מומחה; שותף בוועדת ההיגוי ובוחן פעיל בבחינות ההסמכה לקבלת רישיון מומחה של האיגוד האורתופדי.

אופיר צ'צ'יק פרסם למעלה מ-80 מאמרים בעיתונות המקצועית הרפואית והציג עבודות מחקר בכנסים בינלאומיים. בשנת 2016 הקים מרכז הכשרה לכירורגיה אורתופדית, תוך שימוש במודלים סינתטיים ושיטות סימולציה ללימוד מיומנויות כירורגיות ארתרוסקופיות. בשנת 2020 הורחבה פעילות ההדרכה והועברה למרכז לטכנולוגיה וסימולציה ע"ש ניסים דואק. כיום מציע מרכז ההכשרה קורסים לרכישה ותרגול מיומנויות בכירורגיה אורתופדית למתמחים בשנתם הראשונה להתמחות, למתמחים בשנתם השנייה להתמחות, קורסים ללימוד מיומנויות של כירורגיה ארתרוסוקפית, וקורס ללימוד מיקרוכירורגיה.

צ'צ'יק שותף בקבוצת מחקר העוסקת בחקר שיטות כירורגיות והשפעה של תרופות וחומרים על ריפוי גידים באדם ובחיות מעבדה. ממקימי מעבדת המחקר של החטיבה האורתופדית במרכז הרפואי תל אביב.

קישורים חיצוניים
----------------

* 

* אתר האינטרנט הרשמי של אופיר צ'צ'יק
* פרסומיו של פרופ' צ'צ'יק ב-**Google Scholar**
* פרסומיו של פרופ' צ'צ'יק ב-**Pubmed**

הערות שוליים
------------

1. ↑  פרופ' אופיר צ'צ'יק, באתר המרכז הרפואי תל אביב (איכילוב), ‏נלקח ב-17 במאי 2022
2. ↑  Chechik Ofir, גוגל סקולר, ‏נלקח ב-17 במאי 2022
3. ↑  פרופ' אופיר צ'צ'יק, באתר *medico.co.il*, ‏נלקח ב-17 במאי 2022

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301249105171
* ISNI: 0000 0004 0284 0687
* VIAF: 299258561
* WorldCat: viaf-299258561

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אופיר צ'צ'יק"**.
**אוסטרופל** (ברומנית: **Ostropel**; הוא תבשיל רומני מסורתי,   העשוי בעיקר מעוף מעורב ברוטב עגבניות סמיך. בנוסף ניתן להוסיף שום או בצל אביבי. לעיתים משתמשים גם בארנבון, כבש או סוגי בשר אחרים, ולחלופין ניתן להכין גרסאות צמחוניות.

מקור
----

כמו מנות רומניות שונות, גם אוסטרופל נמצא בין המאכלים הרומניים שאין להם כל כך מקביל מחוץ לרומניה, לכן הוא נתפס כמרכיב בסיסי של המטבח הרומני המסורתי.

הכנה
----

המנה מוכנה באופן מסורתי על ידי טיגון שוקי עוף. שמים אותם בצד ולאחר מכן מערבבים את המים שניגרו משוקי העוף ביחד עם שמן, רוטב עגבניות, קמח (להסמכת התבשיל), שום ובצל לתיבול עד שהרוטב מגיע לסף רתיחה, ואז מוסיפים את העוף ומבשלים אותו עוד רבע שעה או עד שהרוטב מקבל סמיכות מספקת. לפני ההגשה מפזרים מעל את הפטרוזיליה. הממליגה (סוג פולנטה) משמש בדרך כלל כתוספת לצד סלט קליל.

סוגים
-----

כמו מנות רומניות רבות אחרות, לאוסטרופל יש וריאציות אזוריות. למשל, במולדובה המתכון די פשוט, ללא הרבה מרכיבים נוספים לרוטב. עם זאת, באולטניה מוסיפים לרוטב גם גזר וחומץ, והמנה הסופית מוגשת עם תפוחי אדמה מבושלים במקום ממליגה.

לקריאה נוספת
------------

* רשימת מנות רומניות (ברומנית)

הערות שוליים
------------

1. ↑  "Ostropel de pui cu usturoi - cea mai simpla reteta". 2015.
2. ↑  Retetetraditionaleromanesti.ro. "Ostropel de pui reteta". *Retetetraditionaleromanesti.ro*.
3. ↑  Radio România Internațional
4. ↑  "Ostropel de pui autentic românesc". 2019.
5. ↑  Community Center Romanian (2010).
6. ↑  "copie arhivă". אורכב מ-המקור ב-2016-03-03. נבדק ב-2021-01-09.
7. ↑  "Reteta Ostropel oltenesc". *Gustos.ro*.
**מירל רזניק** (נולד ב-2 בינואר 1955) הוא כנר ישראלי.

ביוגרפיה
--------

רזניק נולד בעיר ארד שבחבל טרנסילבניה ברומניה במשפחה יהודית. אביו היה כירורג. רזניק החל את לימודי הכינור בגיל 5. בשנת 1975 סיים בהצטיינות לימודי כינור באקדמיה למוזיקה בקלוז', השתתף בתחרויות רבות וזכה בפרסים, בהם פרס ראשון בתחרות הלאומית על-שם ג'ורג'ה אנסקו למוזיקאים צעירים בבוקרשט.

בשנת 1976 עלה לישראל עם אחותו, הפסנתרנית מרים רזניק-וולף.

בשנים 1981-1980 שירת בצה"ל כמפקד רביעיות קאמריות.

רזניק עסק בהלחנה ובעיבודים ובנגינה בסגנונות מוזיקליים שונים: מוזיקה צוענית, ים תיכונית, לטינית ובלקנית, פופ, קאנטרי, ג'אז וביג בנד. רזניק היה לנציג אינסטרומנטלי בולט של מוזיקה יהודית וניגוני כליזמר בעולם.

בשנת 1982 ניגן כסולן במחזמר ’כמו ציפורים‘, שתיאר את חיי הצוענים, ושימש כיועץ מוזיקלי להפקה בבימויו של יוסי בנאי ובהפקת התיאטרון העממי של פשנל.

ניגן באלבומם של אריק איינשטיין ומיקי גבריאלוב, ’על גבול האור‘, שיצא בשנת 1987.

בשנים 1984–1992 הופיע כסולן עם "תזמורת הטיילת של תל אביב" במופעי חוצות ובקונצרטים.

בשנים 1985–2000 ערך מסע קונצרטים ברחבי ארצות הברית של מוזיקת כלייזמר יהודית והשתתף בפסטיבל ברלין, פסטיבל הג'אז במונטרה שבשווייץ, פסטיבל ג'אז בהלסינקי ובפסטיבל למוזיקת נוודים בפריז.

ב-2001 הופיע בחמישה קונצרטים בקנדה: בתיאטרון הלאומי של ונקובר, במרכז האמנויות בטורונטו וב-Place des Artes במונטריאול.

בשנים 2010–2012 הופיע במופע "מסביב לעולם עם מירל רזניק", יחד עם הזמרת ניצן אשל.

ב-2013 השיק את סדרת הקונצרטים "כינור הזהב", בה הופיע בסגנונות מוזיקליים שונים: ממוזיקה חסידית, חזנות וקלאסיקה, ועד מוזיקה מתרבויות שונות בעולם.

לאור השנים, רזניק השתתף בפסטיבלים בישראל. בהם, ג'אז בים האדום, פסטיבל ערד, פסטיבל עין גב, לילות יפו, פסטיבל היידיש השנתי בים המלח, ובפסטיבל הכליזמרים הבינלאומי בצפת, שרזניק היה בין מייסדיו, והשתתף בו כאמן המרכזי לאורך השנים.

רזניק הוציא לאור חמישה אלבומים בו מוקלטים ביצועיו. באחד מהם ניגן עם כנרים ידועים כמו אייזק שטרן ופנחס צוקרמן.

בשנת 2009 התחיל לדבריו תהליך של חזרה בתשובה[דרוש מקור].

מירל רזניק מתגורר ברמת גן. הוא אב לשלושה.

קישורים חיצוניים
----------------

ויקישיתוף מדיה וקבצים בנושא **מירל רזניק** בוויקישיתוף
* מירל רזניק, סרטונים בערוץ היוטיוב
* מירל רזניק, באתר Discogs (באנגלית)
* מירל רזניק, דף שער בספרייה הלאומית
* אתר למנויים בלבד כינור דומם, באתר "ידיעות אחרונות", 9 בנובמבר 2016
* דוד קריבושי ומירל רזניק, "רפסודיה רומנית" של אנסקו, יוטיוב
* מירל רזניק, כינור ומרים רזניק-וולף, פסנתר, יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007304996105171
* BnF: cb13994904t (data)
* ISNI: 0000 0000 7960 3891
* VIAF: 121345608
* WorldCat: viaf-121345608

 |
**אילן ירימי** (נולד ב-6 בינואר 1975) הוא ראש המועצה המקומית קריית עקרון.

ביוגרפיה
--------

נולד וגדל בקריית עקרון. למד בבית הספר יסודי "אוהל מאיר" בקריית עקרון. ובתיכון קריית החינוך אמי"ת המר רחובות. בצה"ל שירת בחיל הקשר ובמפקדת חילות השדה.

ב-2013 נבחר למועצת קריית עקרון.
משנת 2018 כיהן כסגן ראש המועצה בפועל. בנוסף לתפקידו כסגן ראש המועצה בפועל, כיהן במגוון תפקידים כגון: מחזיק תיקי שיפור פני העיר, פיקוח, השירותים החברתיים.

ירימי שימש כחבר בית נבחרי ההסתדרות,
יו"ר ועדת מכרזים, יו"ר ועדת איכות הסביבה,
חבר ועדת הבחירות המרכזית ויו"ר מטה הבחירות של ראש הממשלה בנימין נתניהו ביישוב במשך 10 השנים.

לאחר שהודיע באוגוסט 2023 על כוונתו להתמודד על ראשות מועצת קריית עקרון בבחירות המקומיות ב-2024 גבר בסיבוב שני על ראש המועצה חובב צברי וניצח כשזכה ל-72.8% מהקולות לעומת 27.2% שקיבל צברי. רשימתו זכתה לארבעה מושבים מתוך 11.

ירימי בוגר לימודי תעודה בתחום בריאות הציבור והסביבה. בוגר לימודי תעודה במנהל ומדיניות ציבורית. 
בוגר קורס דירקטורים. בעל התמחות במסגרת המרכז לשלטון מקומי בתחום רישוי עסקים.

הוא גרוש ואב לשניים. מתגורר בקריית עקרון.

קישורים חיצוניים
----------------

* אילן ירימי, ברשת החברתית פייסבוק

הערות שוליים
------------

1. ↑  כתבי ישראל היום, הבחירות המקומיות, סיבוב שני: תוצאות האמת, באתר ישראל היום, 10 במרץ 2024
**בית הכנסת "נר ישראל"** (מוכר יותר בכינוי **בית הכנסת זופניק**) הוא בית כנסת הכולל גם שטיבלאך ומקווה טהרה בשכונת גבעת שאול בירושלים, אחד מבתי הכנסת המרכזיים בשכונה. רב בית הכנסת הוא הרב אברהם יצחק אולמן, חבר הבד"ץ של העדה החרדית, המכהן כרב השכונה מטעמה.

היסטוריה
--------

בתחילת שנות ה-60 של המאה ה-20 הוקמה בפאתי שכונת גבעת שאול (באזור רחוב גבעת שאול של היום) "קריית שומרי החומות" שנועדה לחברי כולל שומרי החומות בירושלים. בשנותיה הראשונות, לא נבנה בה בית כנסת, ותושביה התפללו בבתי כנסת מרוחקים יותר בגבעת שאול או בבתים פרטיים. באותן שנים החלו מגעים עם נדבנים יהודים מחו"ל בנוגע למימון בניית בית כנסת מרכזי בשכונה, ובהם ישראל זופניק, חסיד סאטמר מארצות הברית והירצקע שפירא מאנטוורפן. ב-1966 שפירא תרם סכום ראשוני של 5000 דולר. בחג הפסח של אותה השנה התארח זופניק בקריית שומרי החומות, והחליט לתרום את יתרת הסכום הנדרש להקמת בית הכנסת.

מיד לאחר החג, בכ"ג בניסן התקיים טקס הנחת אבן פינה לבית הכנסת במגרש הצמוד לישיבת פרשבורג, בהשתתפות חברי בית הדין של העדה החרדית הרבנים פנחס אפשטיין, דוד יונגרייז וישראל יצחק רייזמן. חנוכת הבניין התקיימה שנה לאחר מכן, בחול המועד פסח ה'תשכ"ז, אז החלו להתפלל בבית הכנסת. בית הכנסת נקרא "נר ישראל" על שמו של זופניק. באותו הזמן, כלל בית הכנסת אולם תפילה אחד גדול. במקביל נמשכה הבנייה עד שנת 1969, אז הורחב בית הכנסת, ובקומתו התחתונה הוקם תלמוד תורה (פעל במקום חמש שנים) ומקווה טהרה. בשנותיו הראשונות של בית הכנסת פעל בו כולל אברכים של כולל שומרי החומות בראשות הרב יששכר דב גולדשטיין.

מספר שנים לאחר הקמתו נוספו קומות נוספות ל"שטיבלאך".

בית הכנסת היה המרכזי בשכונה עד לשנת 1993, אז הוקם בית כנסת גדול נוסף - "משכן באב"ד.

בית הכנסת זופניק
במשך עשרות שנים שימש בנימין הרשקוביץ כגבאי של בית הכנסת, עד לפטירתו בקיץ 2023.

רבנים
-----

בשנת 1969 התמנה הרב יעקב יחזקיה סופר (נכדו של הרב יעקב יחזקיה גרינוולד מפאפא וחתנו של הרב ישראל משה דושינסקי) כרב בית הכנסת עד שנת ה'תשמ"ז (1986/1987), אז יצא לכהן כרב בטורונטו. במקומו החל לכהן הרב אברהם יצחק אולמן, חבר בית הדין של העדה החרדית ורב השכונה מטעמה. הרב משה מאיר פראג היה ממתפללי בית הכנסת והעביר בו שיעורים.

מקווה טהרת ישראל
----------------

בראשית ימי השכונה לא פעל בה מקווה טהרה. בהמשך הוקמו מקוואות קטנים שלא סיפקו את צורכי התושבים. ב-1967 הוקם מקווה "טהרת ישראל" בקומתו התחתונה של בית הכנסת, ובמשך שנים היה המקווה היחיד בשכונה. בשנת 1999 עבר המקווה שיפוץ נרחב בתרומתו של הרב רפאל הלפרין.

המקווה פעיל עד היום ומשמש לטבילת גברים, ובחצר בית הכנסת נמצא בור לטבילת כלים.

לקריאה נוספת
------------

* בנימין קלוגר, **גבעת שאול ושכנותיה**, ירושלים תשפ"א, עמ' 174 - 194.

קישורים חיצוניים
----------------

* בנין "זופניק" ושער הכניסה לבית המדרש, רחוב גבעת שאול 11, שכונת גבעת שאול, ירושלים צילום משנות ה-90 מארכיון יד יצחק בן צבי, באתר הספרייה הלאומית.

הערות שוליים
------------

1. ↑  משה ויסברג, הגבאי המיתולוגי של 'זופניק' בגבעת שאול הלך לעולמו, באתר בחדרי חרדים, 2 באוגוסט 2023

נר ישראל זופניק
קטגוריה:גבעת שאול
קטגוריה:כולל שומרי החומות
קטגוריה:שטיבלאך
קטגוריה:הנצחת אמריקאים בישראל
**לין אן וינסנט צ'ייני** (באנגלית: **Lynne Ann Vincent Cheney**; נולדה ב-14 באוגוסט 1941) היא סופרת ופובליציסטית שמרנית אמריקאית ומנחה לשעבר של תוכנית טלוויזיה בסגנון ה"טוק שואו". כיום היא חברה במכון המחקר הנאו-קונסרבטיבי AEI.

ביוגרפיה
--------

### ילדות והשכלה

צ'ייני נולדה בקספר שבוויומינג. אמה, עדנה לוליטה הייתה סגנית השריף בקספר ואביה, ויין אדווין וינסנט, היה מהנדס. היא בעלת שורשים דניים, שוודיים, אנגליים, איריים וולשיים. צ'ייני קיבלה את התואר ראשון שלה במדעי הרוח ובספרות אנגלית ממכללת קולורדו. היא המשיכה את לימודיה הגבוהים וקיבלה תואר שני באומנות מאוניברסיטת קולורדו וכן תואר דוקטור בספרות אנגלית מאוניברסיטת ויסקונסין–מדיסון.

### קריירה ציבורית

בשנים 1986–1993 עמדה בראש הקרן הלאומית למדעי הרוח.

בשנת 1964 נישאה לין לריצ'רד צ'ייני בטקס חתונה מתודיסטי. שנים רבות לאחר מכן כיהן צ'ייני כסגן נשיא ארצות הברית תחת ג'ורג' ווקר בוש ובתוקף כך הייתה הגברת השנייה של ארצות הברית. כגברת השנייה היא תמכה ברפורמה בחינוך, וחשפה כשלים ספציפיים של מערכת החינוך הציבורי במהלך כהונתה כגברת השנייה. צ'ייני היא באופן מיוחד תומכת גלוית לב של הוראת ההיסטוריה וכתבה חמישה ספרים רבי מכר על הנושא עבור הילדים ועבור בני משפחותיהם. 

בשיר "White America" של הזמר והראפר אמינם, מופנה המילה "Fuck" כלפי הגברת השנייה לין צ'ייני. צ'ייני מצדה הגיבה ואמרה: "מילות שיריו מפארות אלימות נגד נשים והומוסקסואלים".

לזוג שתי בנות: ליז צ'ייני שנבחרה לכהן בבית הנבחרים של ארצות הברית ומרי.

קישורים חיצוניים
----------------

ויקישיתוף מדיה וקבצים בנושא **לין צ'ייני** בוויקישיתוף
* לין צ'ייני, ברשת החברתית פייסבוק
* לין צ'ייני, ברשת החברתית אקס (טוויטר)
* לין צ'ייני, באתר הבית הלבן

הערות שוליים
------------

1. ↑  "Mrs. Lynne Cheney". whitehouse.gov. The White House. Retrieved 2008-10-13.
2. ↑  מרב יודילוביץ', המטרה החדשה של אמינם: אשתו של דיק צ'ייני, באתר ynet, 15 במאי 2002

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007460035005171
* GND: 1045649945
* ISNI: 0000 0000 8439 6946
* LCCN: n78090324
* NARA: 10581687
* SNAC: w63s5btg
* SUDOC: 092210716
* VIAF: 35720681
* WorldCat: lccn-n78090324

 |
**Internet Engineering Task Force** (בראשי תיבות: **IETF**; בתרגום חופשי: כוח המשימה ההנדסי של האינטרנט), הוא הגוף הממליץ על תקנים שמשמשים להפעלת האינטרנט.

תקנים אלו מתפרסמים במסמכי RFC (קיצור של Request For Comments). בזכות תקנים אלו יכול מחשב מתוצרת חברה אחת להתרבות עם מחשב מתוצרת חברה אחרת, ולהעביר מידע שיהיה מובן למגוון תוכנות.

ה-IETF יצר את התקנים הבסיסיים ביותר באינטרנט, שמאפשרים חיבור מחשבים אחד לשני (TCP/IP, PPP, DNS ועוד) וכן תקנים שמאפשרים שירותים שונים כגון דואר אלקטרוני (MIME, POP3, IMAP4, SMTP), צפייה במדיה חיה (RTP), הורדת קבצים ומולטימדיה (FTP, HTTP) ועוד. למרות זאת, השירות הכי פופולרי באינטרנט, אתרי האינטרנט או ה-World Wide Web, לא מתוקנן על ידי ה-IETF אלא על ידי World Wide Web Consortium.

תחילתו של ה-IETF בקבוצה של אקדמאים מאוניברסיטאות אמריקאיות שהתבקשו על ידי משרד ההגנה האמריקאי לפתח רשת מחשבים חסינה לחיבור מוסדות האקדמיה והממשל בעת מלחמה. רשת זו התפתחה להיות רשת האינטרנט. הקבוצה שמנתה 21 מדענים התכנסה לראשונה באפריל 1969 ופרסמה מסמך שכונה RFC 1.

עם השנים התפתח ה-IETF במתכונת רופפת ומבוזרת. ל-IETF חברים ואין לו סדר יום שמוכתב מלמעלה.

פיתוח תקנים
-----------

כל אדם יוכל ליזום תקן או להשתתף בדיון על תקן מוצע. הארגון מתכנס שלוש פעמים בשנה, רובן בארצות הברית (ארבע מכל חמש פגישות). כל אדם יכול להשתתף בכינוס אם הוא משלם את דמי הכניסה, שמהווים את ההכנסה הכמעט יחידה של הארגון. בפגישות אלו מתבצע הניהול בפועל של ה-IETF כאשר לכל משתתף זכות הצבעה. ל-IETF מנהלים שנבחרים על ידי רוב המשתתפים. מנהלים אלו מוגבלים בסמכותם והם אינם מקבלים שכר. בין הנושאים שאושרו כמו תקנים ניתן לציין את DKIM.

רוב העבודה מתבצעת בקבוצות עבודה שעוסקות בתקן מסוים או במשפחה של תקנים. הקבוצות פעילות גם בין המפגשים בעיקר באמצעות הדואר האלקטרוני ורשימות תפוצה.

תקנים מתקבלים רק בקונצנזוס של המשתתפים בקבוצות העבודה. לתהליך זה יש גם חסרונות שהעיקרי שבהם הוא האיטיות שבה לוקח להגיע לתקנים שמוסכמים על כולם. היתרון הוא שתקנים שמתקבלים בתהליך זה הם בדרך כלל מוגמרים ובשלים. למרות אופיו של ה-IETF, לחברות הטכנולוגיה השפעה מסוימת על התקנים, אך השפעתן פחותה באופן משמעותי מהשפעתן בגופי תקינה אחרים. זוהי הסיבה העיקרית שטכנולוגיית האינטרנט (בניגוד למשל לטלפוניה) היא חופשית וחינמית ברובה.

לצד ה-IETF פועלים גופים נוספים שמסייעים לו בפעילות, ובהם: IESG שמספק את החסות החוקית, RFC Editor שאחראי על פרסום התקנים ו-IRTF שאחראי על מחקר.

ראו גם
------

* SIGTRAN

קישורים חיצוניים
----------------

ויקישיתוף מדיה וקבצים בנושא **Internet Engineering Task Force** בוויקישיתוף
* 

* אתר האינטרנט הרשמי של Internet Engineering Task Force (באנגלית)
* Internet Engineering Task Force, ברשת החברתית אקס (טוויטר)
* אתר המפרסם את כל ה-RFC

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007590176705171
* GND: 5570557-1
* ISNI: 0000 0001 2217 224X
* LCCN: no99050167
* NKC: kn20080504011
* VIAF: 129329229
* WorldCat: lccn-no99050167

 |
**אוניברסיטט יוגרה סורגוט** (ברוסית: **Университе́т-Югра́**) הוא מועדון כדורסל רוסי, המייצג את העיר סורגוט בסופרליגה 1 ובגביע רוסיה.

הישגי השיא הן אליפות הליגה בעונת 2016/2017

היסטוריה
--------

ההיסטוריה של קבוצת "אוניברסיטט-יוגרה" החלה בשנת 1974, כאשר קבוצת כדורסל בשם "סטרויטל" אורגנה תחת "Surguttruboprovodstroy". ההצלחה הראשונה של "סטרויטל" הייתה ב-1977, כאשר זכתה בגביע האיגודים המקצועיים. בשנת 1978 סטרויטל סיימה במקום השלעשי בגביע ברית המועצות בקרב קבוצות מסיביר והמזרח הרחוק. יתר על כן, בהצלחה משתנה, המועדון הופיע בקביעות בליגה השנייה בברית המועצות וברוסיה. בשנת 1993 סטרויטל השתתפה בליגה הראשונה באליפות רוסיה ונתמכה על ידי עיריית סורגוט ואוניברסיטת סורגוט והמועדון שינה את שמו ל"אוניברסיטט".

במהלך 3 השנים הבאות, "אוניברסיטט" התבססה כאחת הקבוצות הטובות בליגה, ובשנת 2001, העפילה לסופרליגה "B". בעונות 2001/2002 ו-2002/2003, הקבוצה סיימה פעמיים במקום השלישי באליפות סופרליגה ב'. בתום עונת 2001/2002, במאי 2002, הוחלט לבחור את סגן ראש העיר הראשון לתפקיד נשיא המועדון באותה תקופה, ויאצ'סלב נוביצקי. לתפקיד סגן הנשיא מונה ויקטור ניקולאייביץ' ננאק. עונת 2003/2004 יכולה להיקרא נקודת מפנה בהיסטוריה של הקבוצה, כאשר זכתה באליפות סופרליגה "B" והעפילה לליגת העל הרוסית בכדורסל גברים.

קבוצת סורגוט שיחקה את העונה הראשונה שלה בליגה העליונה בכבוד והעניקה מאבק עיקש מול קבוצות בולטות כמו דינמו (מחוז מוסקבה), אוניקס קאזאן, ספרטק ואחרות וסיימה במקום ה-12 באליפות. ממש בתחילת העונה השנייה בליגת העל, קבוצת סורגוט זכתה למימון מלא מידי ממשלת חאנטי-מנסיסק והקבוצה שינתה את שמה ל"אוניברסיטט-יוגרה". הקבוצה סיימה את עונת 2005/2006 במקום ה-11 מתוך 14 קבוצות. נשיא המועדון ויאצ'סלב נוביצקי תיאר את סיום העונה כמוצלח, המשקף את הדינמיקה של התפתחות, צמיחה הדרגתית ושיפור משמעותי ביכולות הקבוצה.

עונת 2006/2007 הייתה השלישית עבור הקבוצה, בליגה הבכירה של הכדורסל הרוסי. המשימות והיעדים שהוצבו לקבוצה היו להפגין ביצועים טובים יותר מאשר בשתי העונות הקודמות. עם זאת, הקבוצה לא החזיקה להיצמד לצמרת הטבלה וחזרה לליגת המשנה בכדורסל.

בעונת 2016/2017 זכתה שוב באליפות ליגת המשנה בכדורסל, אך לא זומנה להתמודד בליגה המאוחדת של VTB, בהיעדר תקציב מתאים לליגה.

תארים
-----

סופרליגה 1
* **זכייה (2)**: 2003/2004, 2016/2017.
* **סגנות (5):** 2010/2011, 2011/2012, 2012/2013, 2013/2014
* **מקום שלישי (1):** 2002/2003

קישורים חיצוניים
----------------

ויקישיתוף מדיה וקבצים בנושא **אוניברסיטט יוגרה סורגוט** בוויקישיתוף
* 

* אתר האינטרנט הרשמי של אוניברסיטט יוגרה סורגוט (ברוסית)
* אוניברסיטט יוגרה סורגוט, ברשת החברתית VK
**אבראהים נסאר** (בערבית: **إبراهيم نصار**; 1895–1985) היה מפקד חשוב במרד הערבי הגדול (1936–1937) בתקופת המנדט הבריטי על פלשתינה.

ביוגרפיה
--------

ראש הכנופיה שפעלה בסביבת ענבתא ליד שכם שנת 1936 תיה אברהים נצאר, מי שהיה מורה בבית ספר עממי ערבי ואחר כך מזכיר ארגון הצעירים ביפו.

אברהים מחמד נצאר חמולת ג'יאתויה. ראש כנופיה בימי אל-קאוקג'י. עבר ממקום למקום עם חאמד מרדאוי.

בכפר ענבתא (שכם) שנת 1934 נוסדה אגודת פועלים ערביים, על פי ה' איברהים נצאר בן אותו הכפר. פעולתה הראשונה של האנודה הייתה לתבוע את זכויות פועלי הכפר בתקון הכבישים בסביבה.

ראש אגודת הפועלים בכפר ענבתא (שכם), אבראהים נצאר, פרסם מכתב אל יתר ראשי אגודות הפועלים היערבים. הוא מבקשם לבוא בדברים אתו ולהת־וורע זח לזה ,,בי כולנו מאוחדים בעק־דון נעלה".

אבראהים נצאר — מזכיר אגודת הפועלים הערבית יפו שנת 1934.

קישורים חיצוניים
----------------

ויקישיתוף מדיה וקבצים בנושא **אבראהים נסאר** בוויקישיתוף

הערות שוליים
------------

1. ↑  ראש הכנופיות עוזריו ופעולתו , דבר, 12 בנובמבר 1936
2. ↑  ארכיון ההגנה, דוח על ענבתא מיום 1942.10.7, תיק מס': 105/227
3. ↑  עבודת פועלים בכפר, הארץ, 8 באוגוסט 1934
4. ↑  באגודות הפועלים הערבים , דבר, 6 באוגוסט 1934
5. ↑  פח'רי נשאשיבי מארגן פועלים ערבים , דבר, 2 באוקטובר 1934
**בית צופיוף** הוא בית לשימור הנמצא ברחוב מוסיוף 13 בשכונת הבוכרים בירושלים.

תולדות הבית
-----------

הבית נבנה בשכונת הבוכרים בירושלים בין השנים 1902 – 1904 ביוזמתם של דוד צופיוף ובנו שלמה צופיוף, כבית הקדש לעניי הקהילה הבוכרית. באותה תקופה משפחת צופיוף התגוררה עדיין בבוכרה לכן על בניית הבית בירושלים פיקח שלמה מוסיוף, ממייסדי שכונת הבוכרים.בדומה לבתים אחרים בשכונת הבוכרים, לבית גג רעפים, חלונות זוגיים מקומרים, וקירות חיצוניים בנויים מאבן גזית. לוח זיכרון הקבוע על קיר הבית מציין שהבית נבנה על ידי שלמה צופיוף מתרומה של נדבן מסמרקנד. 

תחילה פעלה במבנה ישיבה בשם "מדרש שלמה". במהלך מלחמת העצמאות ולאחריה המבנה אכלס את ישיבת "פורת יוסף".

כיום פועלים במבנה שלשה בתי כנסת שאחד מהם נקרא "בית הכנסת דוד ושלמה" על שם דוד ושלמה צופיוף**.**

המבנה, העומד במצבו המקורי, הוכרז על ידי עיריית ירושלים כמונומנט לשימור.

גלריית תמונות
-------------

* כתובת הקדש על בית צופיוףכתובת הקדש על בית צופיוף
* בית צופיוףבית צופיוף
* לוח זיכרון על בית צופיוףלוח זיכרון על בית צופיוף
* בית הכנסת דוד ושלמה בבית צופיוףבית הכנסת דוד ושלמה בבית צופיוף

הערות שוליים
------------

1. 1 2  סיור בשכונת הבוכרים, שכונת הבוכרים, סיורים בירושלים, קורסים בירושלים, לימודי ירושלים
2. ↑  ד"ר לאה מזור: על מקרא, הוראה וחינוך: רחובות הבוכרים בראי הספרות העברית, באתר ד"ר לאה מזור, ‏יום ראשון, 11 ביולי 2021
3. ↑  פורסם על ידי Oded, סיפורי ארץ-ישראל - מצבות מדברות 1950 – 1850
4. ↑  אדריכל תיעוד: משה שפירא, בתים לשימור, שכונת הבוכרים. ‏יולי 2011